ಪ್ಲಾಸ್ಮಾ ದಾನಿಯ ಪಾದ ತೊಳೆದ ಕೊರೊನಾದಿಂದ ಗುಣಮುಖರಾದ ಶಾಸಕ

-ಪ್ಲಾಸ್ಮಾ ದಾನ ನೀಡುವಂತೆ ಶಾಸಕರ ಮನವಿ

ಭುವನೇಶ್ವರ: ಅಸ್ಸಾಂ ಬಿಜೆಪಿ ಶಾಸಕರೊಬ್ಬರು ಪ್ಲಾಸ್ಮಾ ದಾನಿಗಳ ಪಾದ ತೊಳೆಯುವ ಮೂಲಕ ಕೊರೊನಾ ಗುಣಮುಖರಾದವರಲ್ಲಿ ವಿಶೇಷ ಮನವಿ ಮಾಡಿಕೊಂಡಿದ್ದಾರೆ. ಗುಣಮುಖರಾದವರು ಯಾವುದೇ ಭಯವಿಲ್ಲದೇ ಪ್ಲಾಸ್ಮಾ ನೀಡಿ ಎಂದು ಕೇಳಿಕೊಂಡಿದ್ದಾರೆ.

ಅಸ್ಸಾಂ ವಿಧಾನಸಭೆಯ ಡೆಪ್ಯುಟಿ ಸ್ಪೀಕರ್, ಬಿಜೆಪಿಯ ಶಾಸಕರಾಗಿರುವ ಅಮಿನುಲ್ ಹಕ್ ಲಷ್ಕರ್ ಇತ್ತೀಚೆಗಷ್ಟೆ ಕೊರೊನಾದಿಂದ ಗುಣಮುಖರಾಗಿದ್ದಾರೆ. ಪಾದ ತೊಳೆಯುವ ಮೂಲಕ ಪ್ಲಾಸ್ಮಾ ದಾನಿಗಳಿಗೆ ಗೌರವ ಸಲ್ಲಿಸುತ್ತಿದ್ದಾರೆ. ನಾನು ಯಾವಗಲೂ ಪ್ಲಾಸ್ಮಾ ದಾನಿಗಳಿಗೆ ಋಣಿಯಾಗಿರುತ್ತೇನೆ. ನನಗೆ ಸೋಂಕು ತಗುಲಿದಾಗ ಯಾರೋ ಒಬ್ಬರು ಪ್ಲಾಸ್ಮಾ ನೀಡಲು ಸಿದ್ಧರಾದರು. ಹಾಗಾಗಿ ನನ್ನ ಜೀವನ ಇರೋವರೆಗೂ ಅವರ ಋಣದಲ್ಲಿರುತ್ತೇನೆ ಎಂದು ಅಮಿನುಲ್ ಹಕ್ ಲಷ್ಕರ್ ಹೇಳಿದ್ದಾರೆ.

ಸಿಲ್ಚರ್ ಮೆಡಿಕಲ್ ಕಾಲೇಜಿನಲ್ಲಿ ಪ್ಲಾಸ್ಮಾ ಥೆರಪಿಯಿಂದ ಮೊದಲ ವ್ಯಕ್ತಿ. ನನಗೆ ಪ್ಲಾಸ್ಮಾ ದಾನ ನೀಡಿದ ನಬೀದುಲ್ ಅವರ ಪಾದ ತೊಳೆದು ಸ್ಮರಣಿಕೆ ನೀಡಿ ಗೌರವಿಸಿದೆ. ಪ್ಲಾಸ್ಮಾ ನೀಡಿದ್ರೆ ಹೆಚ್ಚು ಜನರು ಗುಣಮುಖರಾಗುತ್ತಾರೆ. ಸ್ಲಿಚರ್ ಮೆಡಿಕಲ್ ಕಾಲೇಜಿನಲ್ಲಿ ಇದುವರೆಗೂ 125 ಜನರು ಕೊರೊನಾದಿಂದ ಗುಣಮುಖರಾಗಿದ್ದಾರೆ. 18 ರಿಂದ 55 ವರ್ಷದೊಳಗಿನ ವ್ಯಕ್ತಿಗಳು ಪ್ಲಾಸ್ಮಾವನ್ನ ನೀಡಬಹುದಾಗಿದೆ. ಪ್ಲಾಸ್ಮಾ ದಾನ ನೀಡಲು ಜಾಗೃತಿ ಮೂಡಿಸುವ ಕೆಲಸ ಮಾಡುತ್ತಿದ್ದೇನೆ ಎಂದು ಅಮಿನುಲ್ ಹಕ್ ಲಷ್ಕರ್ ಹೇಳುತ್ತಾರೆ.

ಈ ಕುರಿತು ಪ್ರತಿಕ್ರಿಯಿಸಿರುವ ಪ್ಲಾಸ್ಮಾ ದಾನಿ ನಬೀದುಲ್, ನಾನೊಬ್ಬ ಸಾಮಾನ್ಯ ವ್ಯಕ್ತಿಯಾಗಿದ್ದು, ಡೆಪ್ಯೂಟಿ ಸ್ಪೀಕರ್ ನಮ್ಮ ಮನೆಗೆ ಬಂದು ನನ್ನ ಪಾದ ತೊಳೆದರು. ಇಂತಹ ಕಾರ್ಯಗಳಿಂದ ಒಳ್ಳೆಯ ಕೆಲಸ ಮಾಡೋರಿಗೆ ಪ್ರೋತ್ಸಾಹ ಸಿಕ್ಕಂತೆ ಆಗುತ್ತೆ. ನಾನು ಅಮಿನುಲ್ ಹಕ್ ಲಷ್ಕರ್ ಅವರಿಗೆ ಆಭಾರಿಯಾಗಿದ್ದೇನೆ ಎಂದಿದ್ದಾರೆ.